জামায়াতে ইসলামীর আমির মতিউর রহমান নিজামী বলেছেন, যারা যুদ্ধাপরাধীদের বিচারের ইস্যু নিয়ে মাতামাতি করে তারা দেশের সমস্যা নিয়ে ভাবে না, ভাবার যোগ্যতাও নেই। আমার পূর্ণ আস্থা আছে, দুরবিন দিয়ে তালাশ করেও মানবতাবিরোধী কোনো অপরাধের সঙ্গে আমাদের দলের কারও সংশ্লিষ্টতার প্রমাণ পাওয়া যাবে  না।  আজ রোববার রাজধানীর একটি হোটেলে জামায়াতের জনসংযোগ অভিযান উপলক্ষে আয়োজিত সংবাদ সম্মেলনে নিজামী এসব কথা বলেন।  মতিউর রহমান নিজামী অভিযোগ করেন, জামায়াতের লোকদের বিরুদ্ধে মামলা দেওয়ার জন্য বাদী, সাক্ষী তালাশ করা হচ্ছে। লোভ-লালসা ও ভয় দেখানো হচ্ছে। তার পরও মামলা দায়ের সহজ হচ্ছে না। অপরাধ প্রমাণ এত সহজ নয় বলে তিনি মন্তব্য করেন। তিনি দাবি করেন, জামায়াতের আসল অপরাধ তারা ইসলামের পক্ষে অবস্থান নিয়ে আছে। দ্বিতীয় অপরাধ, জামায়াত প্রতিবেশী একটি রাষ্ট্রের আগ্রাসনের বিরুদ্ধে কার্যকর ভূমিকা রেখে যাচ্ছে।